31975R1625
L 165/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1625/75 AL CONSILIULUI
din 26 iunie 1975
privind măsurile de salvgardare prevăzute de Acordul dintre Comunitatea Economică Europeană și Statul Israel
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 113,
având în vedere propunerea Comisiei,
având în vedere avizul Parlamentului European (1),
întrucât la 11 mai 1975 s-a semnat un acord între Comunitatea Economică Europeană și Statul Israel (2), denumit în continuare „acord”;
întrucât, pentru punerea în aplicare a clauzelor de salvgardare și a măsurilor conservatorii prevăzute la articolele 12-16 și 25 din acord, este oportun să se precizeze normele de aplicare a reglementărilor comunitare, în special cele din Regulamentul (CEE) nr. 1439/74 al Consiliului din 4 iunie 1974 privind regimul comun aplicabil importurilor (3), precum și din Regulamentul (CEE) nr. 459/68 al Consiliului din 5 aprilie 1968 privind protecția împotriva practicilor de dumping, a acordării de prime sau de subvenții din partea țărilor care nu sunt membre ale Comunității Economice Europene (4), astfel cum a fost modificat ultima dată prin Regulamentul (CEE) nr. 2011/73 (5),
ADOPTĂ PREZENTUL REGULAMENT:
Articolul 1
În cazul practicilor care pot justifica aplicarea, de către Comunitate, a măsurilor prevăzute la articolul 12 din acord și în cazul practicilor care pot expune Comunitatea la măsuri de salvgardare în temeiul articolului 16 din acord, Comisia, fără a aduce atingere articolului 2 din prezentul regulament, după ce a examinat dosarul din proprie inițiativă sau la cererea unui stat membru, se pronunță asupra compatibilității practicilor cu acordul.
Consiliul poate adopta măsuri corespunzătoare, după caz, în condițiile prevăzute la articolele 12 și 16 din acord, în conformitate cu procedura și normele prevăzute de Regulamentul (CEE) nr. 1439/74, în special la articolul 13 alineatele (2) și (3), fără a aduce atingere articolului 2 din prezentul regulament.
Articolul 2
În cazul practicilor de dumping sau al ajutoarelor publice care pot justifica aplicarea de către Comunitate a măsurilor prevăzute la articolele 12 și 14 din acord, instituirea drepturilor antidumping sau a drepturilor compensatorii se hotărăște în conformitate cu procedura și normele stabilite de Regulamentul (CEE) nr. 459/68.
Articolul 3
În cazul unor practici care pot justifica aplicarea de către Comunitate a măsurilor prevăzute la articolele 13, 15 și 25 din acord, Consiliul poate adopta măsurile de salvgardare corespunzătoare în condițiile prevăzute la aceste articole, în conformitate cu procedura și normele stabilite de Regulamentul (CEE) nr. 1439/74, în special la articolul 13 alineatele (2) și (3).
În caz de urgență și în condițiile prevăzute la articolele 13 și 15 din acord:
-
Comisia poate adopta măsurile de salvgardare corespunzătoare, în conformitate cu procedura și normele stabilite de Regulamentul (CEE) nr. 1439/74, în special la articolul 12 alineatele (2) și (3);
-
orice stat membru poate lua, cu titlu conservator, măsurile de salvgardare definite la articolul 14 alineatul (1) din regulamentul menționat anterior și în conformitate cu alineatele (2), (3) și (4) din articolul respectiv.
Articolul 4
(1) Prezentul regulament nu se opune aplicării reglementărilor privind organizarea comună a piețelor agricole și normelor administrative comunitare sau naționale care decurg din acestea, nici a reglementărilor specifice adoptate în temeiul articolului 235 din tratat aplicabile mărfurilor obținute prin transformarea produselor agricole; prezentul regulament se aplică în mod complementar.
(2) Cu toate acestea, articolul 3 paragraful al doilea, a doua liniuță nu se aplică produselor care intră sub incidența acestor reglementări.
Articolul 5
Comisia prezintă comisiei mixte notificările Comunității prevăzute la articolul 16 din acord.
Articolul 6
Prezentul regulament intră în vigoare la 1 iulie 1975.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 26 iunie 1975.